Predkladacia správa

Materiál „Návrh analýzy komplexného systému verejného obstarávania, evidencie a repasácie počítačov vo verejnej správe“ sa predkladá na základe úlohy 14 Akčného plánu III Stratégie konkurencieschopnosti Slovenskej republiky do roku 2010 schváleného uznesením vlády SR č. 557 zo dňa 13. júla 2005. 
Cieľom tohto materiálu je posúdiť existujúci stav a navrhnúť opatrenia na zlepšenie v oblasti nákupu počítačového vybavenia, optimálneho využívania výpočtovej techniky v súlade so špecifikovaným určením ako aj efektívny spôsob likvidácie na konci životného cyklu.
Materiál v návrhu opatrení popisuje koncepciu systému verejného obstarávania, evidencie, repasácie a redistribúcie výpočtovej techniky na Slovensku (SOERR). Táto koncepcia vychádza z výhod spoločného obstarávania viacerých obstarávateľov, evidencie obstaraného počítačového vybavenia, riadenia životného cyklu výpočtovej techniky a ich repasácie a redistribúcie. 
Materiál taktiež navrhuje ako jednu z možných alternatív na implementáciu SOERR zriadenie Centra evidencie, verejného obstarávania a repasácie počítačov (CERVOP). CERVOP by mal zabezpečovať činnosti súvisiace s problematikou spoločného obstarávania, evidencie, auditovania, repasácie a redistribúcie výpočtovej techniky. 
Návrh opatrení predpokladá, že na zabezpečenie fungovania systému je potrebné pripraviť aj sústavu zmluvných vzťahov medzi jednotlivými subjektami, ktorými budú CERVOP, organizácia verejného sektora, ktorá bude zodpovedná za spoločné obstarávanie, evidenciu počítačového vybavenia, auditovanie stavu počítačového vybavenia, repasáciu a redistribúciu výpočtovej techniky, dodávateľ (úspešný uchádzač z procesu verejného obstarávania, ktorý uzatvorí rámcovú zmluvu so zapojenou organizáciou a CERVOP) a odberateľ obstaraného a repasovaného počítačového vybavenia.
Materiál predpokladá, že zavedenie popísaného systém bude znamenať úsporu verejných prostriedkov investovaných do počítačového hardvéru, zvýšenie transparentnosti procesu verejného obstarávania výpočtovej techniky, skvalitnenie počítačového vybavenia vo verejnej správe a k zvýšeniu počtu počítačov na školách.
Materiál bol predložený na medzirezortné pripomienkové konanie v bežnom termíne – 10 pracovných dní. V rámci medzirezortného pripomienkového konania bolo vznesených 139 pripomienok. Materiál sa predkladá na rokovanie vlády SR bez rozporu.
Materiál nemá finančný, ekonomický, environmentálny vplyv, vplyv na zamestnanosť a na podnikateľské prostredie. Takýto dopad sa bude predpokladať až po schválení následne vypracovanej, konkrétnej štúdii realizovateľnosti zavedenia predmetného systému do praxe. Až predmetná štúdia realizovateľnosti bude obsahovať konkrétny právny a ekonomický rámec obsahujúci podrobnú právnu a nákladovú analýzu spôsobu realizácie záverov vyplývajúcich z predloženého materiálu „Návrh analýzy komplexného systému verejného obstarávania, evidencie a repasácie počítačov vo verejnej správe“.